b'\n_START_ARTICLE_\nLietuvos etnokosmologijos muziejus\n_START_PARAGRAPH_\nLietuvos etnokosmologijos muziejus\xc2\xa0\xe2\x80\x93 Lietuvos observatorija ir muziejus Mol\xc4\x97t\xc5\xb3 rajone, netoli Kulioni\xc5\xb3 kaimo, prie \xc5\xbdelv\xc5\xb3 e\xc5\xbeero, apie 70\xc2\xa0km \xc4\xaf \xc5\xa1iaur\xc4\x99 nuo Vilniaus arba apie 12 kilometr\xc5\xb3 \xc4\xaf \xc5\xa1iaur\xc4\x97s rytus nuo Mol\xc4\x97t\xc5\xb3 - netoli nuo magistral\xc4\x97s Vilnius - Utena. Lietuvos etnokosmologijos muziejus yra pirmas ir vienintelis tokio pob\xc5\xabd\xc5\xbeio muziejus pasaulyje.\n_START_SECTION_\nIstorija\n_START_PARAGRAPH_\n1969\xc2\xa0m. Mol\xc4\x97t\xc5\xb3 rajone, 12\xc2\xa0km nuo Mol\xc4\x97t\xc5\xb3, ant Kaldini\xc5\xb3 kalvos 200\xc2\xa0m auk\xc5\xa1tyje vir\xc5\xa1 j\xc5\xabros lygio, pastatyta nauja Mol\xc4\x97t\xc5\xb3 astronomijos observatorija. Lietuvos etnokosmologijos muziejaus id\xc4\x97jos autoriai\xc2\xa0\xe2\x80\x93 Mol\xc4\x97t\xc5\xb3 astronomijos observatorijos personalo vadovas dr. Gunaras Kakaras ir Puslaidininki\xc5\xb3 fizikos instituto vyr. mokslinis bendradarbis dr. Libertas Klimka, suman\xc4\x99 susieti etnologij\xc4\x85 su astronomija per lietuvi\xc5\xb3 tautos s\xc4\x85sajas su dangumi, Saule, M\xc4\x97nuliu, \xc5\xbevaig\xc5\xbed\xc4\x97mis ir sudaryti galimyb\xc4\x99 eiliniams \xc5\xbemon\xc4\x97ms, ne mokslininkams, pamatyti \xc5\xbevaig\xc5\xbed\xc5\xbei\xc5\xb3 pasaulio vaizdus pro teleskop\xc4\x85, i\xc5\xa1girsti atsakymus \xc4\xaf juos jaudinan\xc4\x8dius klausimus. 1978\xc2\xa0m. minint 125-\xc4\x85sias senosios Vilniaus universiteto astronomijos observatorijos metines, L. Klimkos iniciatyva Mol\xc4\x97t\xc5\xb3 astronomijos observatorijos viename teleskopo bok\xc5\xa1to auk\xc5\xa1te atidarytas visuomeninis muziejus, kur be pagrindini\xc5\xb3 eksponat\xc5\xb3, senosios Vilniaus observatorijos teleskop\xc5\xb3, jau buvo pirmieji etnografiniai eksponatai vienu ar kitu aspektu atspindintys tautos ry\xc5\xa1\xc4\xaf su Dangaus pasauliu._NEWLINE_Baigus observatorijos gyvenviet\xc4\x97s statybas pagal architekto Vytauto Lisausko projekt\xc4\x85 i\xc5\xa1kilo vadinamasis \xe2\x80\x9especialios paskirties astronominis paviljonas\xe2\x80\x9c\xc2\xa0\xe2\x80\x93 muziejus. Vieta jam buvo parinkta ant atskiros, toliau nuo observatorijos esan\xc4\x8dios kalvos, \xc5\xa1alia Kulioni\xc5\xb3 piliakalnio. Kartu su muziejaus pastatais ir koncepcija gim\xc4\x97 ir pavadinimas etnokosmologija\xc2\xa0\xe2\x80\x93 lietuvi\xc5\xb3 tautos subrandintas vir\xc5\xa1 m\xc5\xabs\xc5\xb3 esan\xc4\x8dio pasaulio modelis, bendravimo su juo nuostatos ir pagarba jam, kaip pagrindinis i\xc5\xa1eities ir tolimesn\xc4\x97s pl\xc4\x97tros ta\xc5\xa1kas \xc5\xbemogaus ry\xc5\xa1i\xc5\xb3 su Kosminiu pasauliu panoramoje._NEWLINE_Savaitra\xc5\xa1tyje \xe2\x80\x9eLiterat\xc5\xabra ir menas\xe2\x80\x9c buvo paskelbtas programinis straipsnis apie etnokosmologij\xc4\x85, kaip nauj\xc4\x85 kult\xc5\xabros ir mokslo fenomen\xc4\x85. 1990\xc2\xa0m. kovo 15 d. Lietuvos moksl\xc5\xb3 akademijos prezidiumo nutarimu \xc4\xafsteigtas Etnokosmologijos muziejus, kaip atskiras eksperimentin\xc4\x97s laboratorijos \xe2\x80\x9eEksma\xe2\x80\x9c padalinys. V\xc4\x97liau, Moksl\xc5\xb3 akademijos teikimu Etnokosmologijos muziejaus steig\xc4\x97ju tapo Kult\xc5\xabros ir \xc5\xa1vietimo ministerija, o muziejus gavo nauj\xc4\x85 pavadinim\xc4\x85\xc2\xa0\xe2\x80\x93 Etnokosmologijos centras. Ministerij\xc4\x85 i\xc5\xa1skaid\xc5\xbeius \xc4\xaf dvi Etnokosmologijos centras per\xc4\x97jo Kult\xc5\xabros ministerijos \xc5\xbeinion, o 1995\xc2\xa0m. sugr\xc4\x85\xc5\xbeintas pirminis pavadinimas ir muziejus tapo respublikin\xc4\x97s kategorijos Lietuvos etnokosmologijos muziejumi. 1997\xc2\xa0m. rugs\xc4\x97jo 17 d. Etnokosmologijos muziejuje paleistas pirmasis \xe2\x80\x9eZeiss\xe2\x80\x9c firmos muziejaus teleskopas. 2003\xc2\xa0m. Etnokosmologijos muziejus \xc4\xafteisino pastatus ir \xc5\xbeem\xc4\x99, ant kuri\xc5\xb3 jie stovi._NEWLINE_Laim\xc4\x97t\xc5\xb3 \xe2\x80\x9ePhare 2000\xe2\x80\x9c ir \xe2\x80\x9ePhare PPF\xe2\x80\x9c konkurs\xc5\xb3 rezultatas buvo muziejaus architekt\xc5\xabrin\xc4\x97 id\xc4\x97ja, projektas ir prad\xc4\x97ti statybos darbai. 2007\xe2\x80\x932008\xc2\xa0m. atlikta muziejaus rekonstrukcija, kuri buvo finansuojama pagal Europos Strukt\xc5\xabrini\xc5\xb3 fond\xc5\xb3 paramos sutart\xc4\xaf \xe2\x80\x9eLietuvos etnokosmologijos muziejaus turistinio komplekso paslaug\xc5\xb3 pl\xc4\x97tra\xe2\x80\x9c. Biud\xc5\xbeet\xc4\x85 sudar\xc4\x97 22,317 mln. lit\xc5\xb3, i\xc5\xa1 kuri\xc5\xb3 2,67 milijon\xc5\xb3 skyr\xc4\x97 ir Lietuvos kult\xc5\xabros ministerija. Statybai ir rekonstrukcijai skirta 19,942 milijon\xc5\xb3 lit\xc5\xb3. Projekto autoriai Ri\xc4\x8dardas Kri\xc5\xa1tapavi\xc4\x8dius ir Andrius Gediminas Gudaitis. Statybos ir rekonstrukcijos darbus atliko UAB \xe2\x80\x9eMitnija\xe2\x80\x9c. Kartu nupirktas modernus, Ri\xc4\x8di-Kretjeno sistemos 80\xc2\xa0cm skersmens lankytojams skirtas teleskopas, vaizdo ir garso aparat\xc5\xabra.'